Wdé gok daꞌ ni, gok to lni chegak benneꞌ judío kaꞌ ḻo yež Jerusalén, naꞌ Jesusenꞌ wyejeꞌ ga naꞌ.
Ḻo yeženꞌ, gawze gan žoꞌogak ẕilaꞌ kaꞌ, žeꞌ to bej nis ẕen, daꞌ nzinꞌ Betesda ḻen dižaꞌ hebreo, naꞌ zej nnitaꞌ gayoꞌ ẕchil ẕen chen.
Ḻo ẕchil kaꞌ degak benneꞌ zan, benneꞌ kaꞌ zej deꞌe yižwéꞌ, benneꞌ ḻo choḻe kaꞌ, naꞌ benneꞌ kaꞌ bi žak sáꞌgakeꞌ, naꞌ benneꞌ žak sáꞌgakeꞌ. Želbezeꞌ bate ta nisenꞌ.
Ki žaken danꞌ žetj to wbás che yaꞌabá to chiꞌi weje, naꞌ žazeꞌ ḻo nisenꞌ, naꞌ ẕteꞌ nisenꞌ. Benneꞌ nežw, benneꞌ chejchoéꞌe ḻo nisenꞌ kateꞌ ẕdan, yeyaktieꞌ kan nak bíteꞌteze yižwéꞌ daꞌ deꞌe.
Zoa to benneꞌ ga naꞌ, ba zej chinoꞌ chonne žoa yiz deꞌe yižwéꞌ.
Katenꞌ Jesusenꞌ bḻeꞌeleꞌ benneꞌ yižwénꞌ dieꞌ ga naꞌ, wnnezleꞌ ba zej zan yiz deꞌe yižwénꞌ, naꞌ wnnableꞌ ḻeꞌ, naꞌ wnnéꞌ: —¿Žéneloꞌ yeyakoꞌ?
Bechebe benneꞌ yižwénꞌ, naꞌ gožeꞌ Jesusenꞌ: —Benneꞌ, bi zoa no benneꞌ wtinneꞌ nedaꞌ ḻo nisenꞌ kateꞌ ẕdan. Kateꞌ ne zeyáꞌa nedaꞌ, žoꞌo benneꞌ yoble zgaꞌaleꞌ ka nedaꞌ.
Jesusenꞌ gožeꞌ ḻeꞌ: —Wyase. Beywáꞌ danꞌ delonꞌ, naꞌ beyéj.
Ḻaꞌ beyakte bennenꞌ, naꞌ beywéꞌe daꞌ gótaꞌlenꞌ, naꞌ beyejeꞌ. Ža naꞌ gok daꞌ ni naken ža laꞌy chegak benneꞌ judío kaꞌ.
Naž benneꞌ judío wnná biaꞌ kaꞌ belyiꞌe bennenꞌ beyakeꞌ, naꞌ wnnágakeꞌ: —Ža laꞌy naken naꞌa. Bi žaḻaꞌ goꞌo daꞌ žáteꞌlonꞌ.
Bechebe bennenꞌ, naꞌ gožeꞌ ḻégakeꞌ: —Bennenꞌ beyoneꞌ nedaꞌ gožkzeꞌ nedaꞌ, naꞌ wnnéꞌ: “Beywáꞌ danꞌ delonꞌ, naꞌ beyéj.”
Naž wnnábgekleꞌ ḻeꞌ, naꞌ wnnágakeꞌ: —¿Noẕ bennenꞌ gožeꞌ leꞌ: “Beywáꞌ daꞌ delonꞌ, naꞌ beyéj”?
Bennenꞌ beyakeꞌ bi nnezleꞌ noẕenꞌ, danꞌ ba bezáꞌ Jesusenꞌ ḻo latjenꞌ danꞌ zej nnitaꞌ benneꞌ zan ga naꞌ.
Wdé gok daꞌ ni, Jesusenꞌ bejx̱akeꞌe bennenꞌ gan nak ḻo ẕchil yodoꞌ, naꞌ gožeꞌ ḻeꞌ: —Bwia nga. Ba beyakoꞌ. Biž gonoꞌ doḻaꞌ, nich bi gak chioꞌ to daꞌ nakže ziꞌ ka danꞌ goken chioꞌ.
Wyéj bennenꞌ, naꞌ bejzenleꞌ benneꞌ judío wnná biaꞌ kaꞌ, Jesusenꞌ beyoneꞌ ḻeꞌ.